จับตา “เงินเฟ้อ” ยุโรปทรุดฮวบ! ลุ้น ECB ขยาย “คิวอี” ดันเม็ดเงินหวนกลับตลาดหุ้นไทย
จับตา "เงินเฟ้อ" ยุโรปทรุดฮวบ! ลุ้น ECB ขยาย "คิวอี" ดันเม็ดเงินหวนกลับตลาดหุ้นไทย
3 พ.ค. 2561

ผู้สื่อข่าวรายงานว่า สำนักงานสถิติแห่งสหภาพยุโรป หรือยูโรสแตท เปิดเผยอัตราเงินเฟ้อในกลุ่มยูโรโซนล่าสุดปรับตัวลดลงแตะ 1.2% ในเดือนเม.ย. จากระดับ 1.3% ในเดือนมี.ค. ขณะที่เงินเฟ้อพื้นฐาน ซึ่งไม่รวมราคาอาหารและพลังงานที่มีความผันผวน ปัจจุบันอยู่ที่ระดับเพียง 0.7% ร่วงลงจากระดับ 1% ในเดือนมี.ค.
โดยอัตราเงินเฟ้อพื้นฐานเดือนเม.ย. ถือเป็นระดับต่ำที่สุดนับตั้งแต่เดือนมี.ค.ปีที่ผ่านมา
ทั้งนี้ ผู้สื่อข่าว “ข่าวหุ้นธุรกิจออนไลน์” ได้ตั้งข้อสังเกตเกี่ยวกับกรณีดังกล่าวว่า ธนาคารกลางแห่งสภาพยุโรป หรือ ECB (European Central Bank) อาจมีความจำเป็นต้องขยายระยะเวลาการใช้มาตรการผ่อนคลายทางการเงิน หรือการทำ “คิวอี” ออกไป เพื่อเป็นการกระตุ้นเศรษฐกิจเพิ่มเติม
โดยการขยายดังกล่าว จะส่งผลทำให้มีเม็ดเงินในระบบเพิ่มมากขึ้นอย่างต่อเนื่อง ซึ่งมีโอกาสที่เม็ดเงินในส่วนเพิ่มเติมเหล่านั้นจะทยอยไหลเข้าสู่ตลาดหุ้นทั่วโลกมากขึ้น
ขณะเดียวกัน เป็นที่น่าจับตาว่าจะส่งผลให้มีเม็ดเงินลงทุนไหลกลับสู่ตลาดหุ้นในกลุ่มประเทศตลาดเกิดใหม่อย่างประเทศไทยหรือไม่ ดังเช่นที่เคยเกิดขึ้นจากการทำ “คิวอี” ของสหรัฐอเมริกา ญี่ปุ่น และยุโรปเอง ก่อนหน้านี้